འདི་གའི་གསར་འགོད་པས་ཁ་པར་བརྒྱུད་རྒྱ་གར་ལྷོ་ཕྱོགས་ལུགས་བསམ་གཞིས་མགོ་དགེ་ལེགས་འབྱུང་གནས་ལགས་སུ་ཆུ་ལོག་གནོད་སྐྱོན་སྐོར་དྲིས་པར་ཁོང་གིས།ཀོ་ཌཱ་གྷུ་རྫོང་ནང་གི་སན་ཊི་ཀོབ་པཱ་དང་ཀོབ་པཱ་ནང་ཆར་བ་ཤུགས་ཆེན་བབས་པའི་རྐྱེན་གྱིས།ཀ་བེ་རེ་གཙང་པོའི་རྒྱུད་ན་ཡོད་པའི་ཧ་རན་གྷེ་ཆུ་མཛོད་ནས་ཆུ་འཕོན་ཆེན་བཏང་བར་བརྟེན།གཙང་བོ་དེའི་རྒྱུད་དུ་ཡོད་པའི་ཁྱིམ་ཚང་མང་པོ་ཆུས་བསྣུབས་ཏེ།ཁྱོན་མི་གྲངས་༡༣༠༠ལྷག་ལ་སྡོད་གནས་སོགས་ཀྱིས་དཀའ་ངལ་འཕྲད་ཀྱིན་འདུག་སྟབས།ས་གནས་ཀྱི་དམིགས་བསལ་སྐུ་ཚབ་ལགས་ཀྱི་ཞལ་པར་འབྱོར་ཏེ་ཁོང་ཚོར་ཟ་མ་དང་གྱོན་ཆས་སོགས་ཀྱིས་རོགས་པ་བྱེད་ཐུབ་ཚེ་ཕན་རླབས་ཆེན་པོ་ཡོང་ས་རེད་ཅེས་གསུངས་པར་བརྟེན།བདེ་སྐྱིད་སླར་གསོའི་ས་གནས་མགོ་འཛིན་དང་ལྷན་བཀའ་མོལ་ཞུས་ཏེ་དགོན་སྡེ་ཁག་དང་གྲོང་སྡེ་ཁག་ལ་ཞལ་འདེབས་བསྡུ་རུབ་ཀྱི་གསལ་བསྒྲགས་ཞུས་ཡིན།ཞེས་དང་།ཁ་སང་དགོང་དྲོར་སེ་ར་བྱེས་ནས་ཉལ་ཆས་༣༠༠ཙམ་སྦྱིན་གནང་ཚར་ཡོད་པ་དང་།སེ་ར་བྱེས་སྨད་དང་བླ་སྤྱི་གསུམ་ནས་མཉམ་རུབ་ཀྱིས་ཡུལ་དངོས་སུ་ཕེབས་ཏེ་ཉལ་ཆས་༩༠༠ཙམ་སྦྱིན་པ་གཏོང་རྒྱུ་དང་།དེ་རིང་ཞོགས་པར་གྲྭ་ཚང་ནས་སན་ཊི་ཀོབ་པཱ་ཡུལ་མི་ཉེན་གཡོལ་བ་ཚོར་ཞལ་ལག་གནང་རྒྱུ་ཡིན་སྐོར་གསུངས་ཡོད་སྐོར་བརྗོད་བྱུང་།